《杭州燕思阁分题四首 其四 七言得胡龏马》
宋代·沈遘

古来画马为世贵，前有韩干后胡龏。干之所图独御蚤，铸金有式易为好。

龏阅众马兼汉胡，遂穷能事绝代无。阴山七骑实龏造，传之至今为画宝。

笔端神妙难尽誉，会见真马腾在图。真马今人亦何识，但爱干马肥且泽。

后世复有伯乐生，丹青虽渝尚典刑。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。